Marita van der Vyver: Al wat ek weet – 'n voorlesing - Afrikaans.com
Marita van der Vyver:
Al wat ek weet – 'n voorlesing
Marita van der Vyver se jeugboek Al wat ek weet is nog 'n knap vertelling uit haar pen en wys weer eens hoekom sy so hoog as jeugboekskrywer geag word.
Gabriel is 'n tiernerseun van Kaapstad, maar ook anders as ander tienerseuns. Eerstens is daar sy agtergrond – sy ma is bruin, sy pa wit. Hulle het mekaar in die 'struggle' ontmoet en verlief geraak en kort na Nelson Mandela se vrylating getrou. Dan is daar Gabriel se ander belangstelling – anders as sy rugbyspelende skoolmaats, skryf hy gedigte, maar dis ook nie gewone gedigte nie, dis woorde wat gebruik word vir performance poetry, of liewer gedigte wat ge-rap en ge-slam word.
Na sy ma se dood en sy pa wat dit moeilik kan verwerk, gaan Gabriel deur 'n moeilike tyd. Hy blameer sy pa vir sy ma se dood en van 'n pa-seun-verhouding is daar geen sprake nie. Een keer per week moet hy sy hart by 'n sielkundige gaan uitpraat wat vir hom moeilik is – dis vir hom makliker om vir sy pa kwaad te wees.
Al wat ek weet is 'n moderne jeugverhaal wat kwessies aanroer en in 'n taal geskryf is wat by hedendaagste tieners aanklank sal vind. Dis Marita van der Vyver op haar beste – sy verstaan die emosies en siel van tieners.